Steun vir VF Plus 'verdriedubbel' | Maroela Media
Die stemme is nog nie heeltemal klaar getel nie, maar die VF Plus het reeds rede om te glimlag. Duisende kiesers het vanjaar hul vertroue in dié party gestel en in die munisipaliteite wat reeds verklaar is, het steun vir die VF Plus omtrent verdriedubbel.
Waar die party in 2016 altesame 69 raadslede in plaaslike owerhede landwyd gehad het, het hierdie syfer teen Donderdagoggend op 190 gestaan. In gebiede soos Tshwane, Matlosana (Klerksdorp-gebied) en Kaapstad is die tellery boonop nog nie afgehandel nie en die VF Plus is versigtig optimisties dat die syfer eindelik op meer as 200 te staan kan kom.
Die VF Plus het in 2019 ook gegroei en in 2016 ook sy steun verdubbel, maar destyds was dit van 'n betreklike klein basis. Vanjaar het die party se steun selfs meer gegroei.
Dr. Pieter Groenewald, leier van die VF Plus, skryf die sukses aan veral drie kwessies toe: 'n Sterk fokus op plaaslike, eerder as nasionale kwessies, die party se standvastige beleidsrigting en bestendigheid, asook kiesers se besef dat 'n stem vir die party inderdaad tel.
Wouter Wessels, die VF Plus se nasionale verkiesingshoof, sê die party is al jare lank besig om hom te herposisioneer, maar sonder om sy beleid te verander. Die fokus op probleme op voetsoolvlak en hoe die party kan help om dit te pak, het ook geslaag.
"Ek dink kiesers het daarby aanklank gevind. Dit help nie jy probeer 'n nasionale projek dryf op pad na 2024 [wanneer die volgende nasionale verkiesing plaasvind] en dan het jy nie verteenwoordiging in rade nie," sê Wessels.
Die sukses wat die VF Plus dus in hierdie verkiesing behaal het, gaan as voetspoor op die pad na 2024 dien. "Dit is 'n langtermynprojek."
Wessels sê die party het in 2011 nie presteer soos hy wou nie en in 2014 was sy groei steeds nie waar hulle dit wou hê nie. "Maar ons het vir mekaar gesê dít is 'n marathon en ons moet met min ons kiesers dien. Ons het intussen bewys dat ons met een raadslid in 'n raad geweldige groot kiesersprobleme kan oplos – beter as baie ander groter partye."
In een só 'n geval is die burgemeester van Mangaung, Olly Manamela, verlede jaar in 'n verrassende wending met 'n mosie van wantroue wat die VF Plus ingedien het, uit die kussings gelig. Die meerderheid van die raadslede – van uiteenlopende partye – het die VF Plus se mosie gesteun en Manamela het die trekpas gekry.
"Ons het vir die kiesers bewys ons kan baie met min doen: Vertrou ons nou met meer," sê Wessels.
Al hoe groter uiteenlopende steun
Dr. Pieter Groenewald, leier van die VF Plus, trek Maandag sy kruisie in Stilfontein, Noordwes. (Foto: VF Plus)
Boonop werf die party al hoe meer steun uit 'n uiteenlopende poel mense. Die party het etlike swart wyksraadslidkandidate gehad wat 'n tuiste by die VF Plus gevind het.
Groenewald sê mense besef toenemend dat dit nie 'n "eksklusiewe, wit Afrikanerparty" dié is nie, maar 'n beginselvaste party wat nie skroom om op te staan vir die regte van Afrikaners en ander minderheidsgroepe nie.
Wessels sê dié uitgangspunt – of dit nou die erfenis van die Sotho, die Afrikaner, die Griekwa of die Nama is – is een waarby talle mense, ongeag hul velkleur, aanklank vind.
"Ons was nog nooit 'n party net vir wit mense nie. Ons moet eenheid in diversiteit hê. Ons moet trots wees op alle verskillende groepe, ons veeltaligheid. Iemand moet daarvoor opstaan."
Swart VF Plus-kandidate moet soms 'n opdraande stryd in hul gemeenskappe stry oor hul keuse van party, maar vereenselwig hulle nietemin met die VF Plus se waardes en standvastige beleid, sê Wessels. En ondanks kwaai persoonlike aanvalle, en soms teen groot risiko vir hulself, het dié kandidate deurgedruk en op plekke waar die VF Plus vantevore nie 'n enkele stem kon kry nie, die situasie vanjaar verander.
"Dit gaan eindelik oor 'n beter toekoms en gelyke geleenthede en daardie klimaat is werklik besig om gevestig te word."
Wessels sê waar talle kiesers voorheen boonop 'n sogenaamde "teen-stem" uitgebring het, dus teen 'n spesifieke party eerder as spesifiek ter ondersteuning van 'n ander party, is hierdie ingesteldheid ook aan't verander.
"Kiesers gaan al hoe meer besef hulle kan 'vir' 'n party stem."
Deel van 'groot vyf'
Die VF Plus sê hy het aan kiesers bewys dat die party 'n noemenswaardige impak kan maak. (Foto: Reint Dykema)
Die amptelike verkiesingsuitslae word na verwagting vandag om 18:00 bekend gemaak, maar gesprekke tussen politieke partye oor wie mekaar in watter munisipaliteite gaan steun, het lankal reeds begin.
Met die ANC en die EFF gaan die VF Plus nie saamwerk nie, sê Groenewald.
Die party het vantevore al saam met die DA gewerk en sal dit weer doen. Groenewald sê elke samewerkingsooreenkoms sal op meriete beoordeel word – en dan ten bate van kiesers.
Sekere kwessies is egter ononderhandelbaar. Dit sluit in swart ekonomiese bemagtiging, die gebruik van enigiets anders as meriete in aanstellings en die mening dat 'n oudit van mense in staatsdiensposte gedoen moet word.
"Partybelange kan nie op die voorgrond wees nie. Jy moet jou persoonlike belange ondergeskik stel aan die belange van die kiesers en jy moet groot genoeg wees om te kan sê wat in die beste belang van kiesers is."
Volgens Groenewald betree Suid-Afrika 'n "era van opposisiepolitiek" ten gunste van Suid-Afrikaanse kiesers.
Hy sê die party se uitslae in die verkiesing is ook 'n bewys dat die VF Plus steeds deel van die sogenaamde groot vyf politieke partye in Suid-Afrika is.
En anders as met die nasionale en provinsiale verkiesing waar die VF Plus oral deelneem, het die party nie in die plaaslike verkiesing in elke munisipaliteit gestaan nie. Daar is gevolglik nog heelwat ruimte vir groei.
"Ons het nog allesbehalwe ons plafon bereik," sê Groenewald.
Wel gedaan VF Plus en Dr Groenewald!!
Beste nuus ooit! Baie geluk aan die VF+ met julle mooi vertoning!
Die VF Plus is die enigste party wat 'n beleid het en nie daarvan afwyk nie. Dit is ook die enigste party met volhoubare waardes en wat nie almal se vriend probeer wees nie. Mense van alle rasse begin dit raaksien. Die party moet net beter maniere vind om homself te bemark en sy suksesse onder die publiek se aandag te bring. Sterkte!
Die wat in min getrou is, sal in baie getrou wees. Sterkte aan die VF+ want baie galbrakers gaan oor drie jaar sê die VF+ bereik net so min as die ander, maar die groot probleem is nou hoe om dinge reg te maak as daar nie meer geld is nie. Die wat vir dienste betaal kry niks vir hulle geld nie, en die wat plunder en brand om dienste te kry is ook die wat vir niks betaal nie. Voeg daarby die ongekende mag van die onnosel opponente en jou werk is uitgeknip. Een van my lewensfilosofië is egter… Lees meer »